「喂靚妹! 返入嚟抖下先啦，鍾意同陽光玩遊戲都唔係玩成粒鐘架!」超哥對住望緊女…呀唔係…係盡責睇住泳客安全嘅我大叫。「哦～ 嚟喇!」拍拍屁股上嘅沙粒，我乖乖咁返入休息室休息下。「嗱，你哋亞嫂煲咗一大煲五花茶，雪凍咗架喇，一人一杯清咗佢。」超哥隊咗杯起晒霧面嘅凍飲俾我，又俾咗杯阿明。「嗱，明仔，呢杯就當阿叔歡迎你嘅！」雖然超哥叫自己做阿叔，但其實佢一啲都唔老。可能因為長期暴曬，佢嘅皮膚又黑又乾，所以睇落比真實年齡老咗十年。皮膚問題，都可以話係做我哋做救生員嘅一個附帶條件。不過講開又講，超哥同個老字都有啲關係。佢係呢個沙灘嘅老鬼，守咗呢個灘都五年有多，好德高望重架。佢最抵死就係搬埋嚟附近住，做埋街坊。所以好多時佢嘅任務，就係勸籲啲游早水嘅亞公亞婆要乖，同埋得閒同啲街坊吹下水。「Sailor，你係出面都睇咗成粒鐘，唔辛苦咩？」新嚟嘅阿明似乎仲未好了解我嘅習慣同喜好。「你駛同佢擔心？！靚妹出名捱得，最鍾意坐係出面同陽光玩遊戲，你唔叫佢，佢都唔捨得返嚟呀～尤其當出面有好嘢睇！」講完超哥仲好似好醒咁向我打個眼色，好似話I know you bro. 咁。我只係笑一笑，拎起杯五花茶就隊。「好嘢睇？！」well，我都預咗阿明呢啲懶醒嘅男仔跟住會講啲咩。「乜呢個灘好多型男架咩？」See！膚淺！「我仲以為呢到出名嘅係Sailor添！」雖然講得好細聲，可惜都係俾我聽到。如果唔係帶住副超，阿明應該已經俾我銳利嘅目光啤死咗。好衰唔衰超哥又嚟搭訕喎: 「呢到最出名係妹就真，呢兩年嘅暑假都唔知幾多人慕名而嚟，想見下我哋個靚女救生員。」連路過嚟R水吹嘅蘭姐都搭咀:「係囉！都唔知幾多仔嚟扮浸親，以為妹會去救佢哋呀、人工呼吸呀咁，結果全部都係超哥搞掂，嚇到班靚仔死呀！」「咁…鬼叫Sailor又靚又型咩～」阿明一路講一路面紅，唔係呀你？！「好少女仔唔怕曬黑，仲走嚟做救生員架。」我都費事糾纏係呢啲對話到，重新紥好我條長馬尾，就同超哥示意，出咗去坐喇。其實我真係可以一整日都坐喺度架。我唔係懶唔肯郁，更加唔係屬於文靜個類嘅女仔。老實講呀，如果我係懶，我就唔會嚟搵part time做啦。又如果我係文靜個type，我一早去搵坐冷氣房嘅文職嚟做。我肯坐係到唔怕辛苦，係因為呢到實在太吸引。試想像下，有邊份兼職係可以俾到份算係咁嘅人工你之餘，工作量唔算太多，而工作環境更加係無敵呀？！係！有時個太陽係毒啲，啲海水又會搞到我把長秀髮好乾，但係可以望住個藍天白雲同一望無際嘅大海，陣陣清涼又帶微咸嘅海風，加埋海浪聲同吵沙嘅樹葉聲，係咪好正先?最最最正係咩？當然係有好多好嘢睇啦！我講緊嘅唔係嗰班游早水嘅可愛公公婆婆，亦唔係個啲嘈到拆天嘅細路，更加唔係個啲自以為事、四肢發達又chok到爆嘅所謂型男，而係…「喂靚妹，2點，橙黃色，8分！」超哥突然間坐係我隔離，無頭無尾咁彈咗句埋嚟。我循住佢講嘅方向一望:「嘩！大佬，咁都有8分？佢個躉可以擺足兩圍喎！」「但…但係佢上半身ok喎！」超哥似乎好想為自己嘅審美眼光而作出辯護。「美人魚夠上半身ok啦，你唔叫亞嫂去搵條魚尾套上身？」Well～ Sorry，我就係咁咀賤架喇。「唓！」超哥揚一揚手，好似想撥走腦海中嘅影像咁。「可惜佢宜家上半身都唔ok呢！」我哋對望咗一秒，又好齊咁互叫一句「賤格!」。「嗱！大佬，5點，淺藍色top白沙灘褲，身材均勻，夠pure，可惜妹咗啲，7分半。」我好快又發現新目標喇。呢條女，暫時係我今日嘅highlight。無錯，型男真係唔係我杯茶，因為我係一個lesbian。唔好以為我外表咁女就一定係鍾意TB，我對個啲man啲打扮嘅TB，唔係好提得起興趣…得得意意好似好好蝦個啲小綿羊例外喎。如果好似btf咁要俾個label自己，我應該算係…pure啩！「喂喂～11點，粉紅bikini喎，嬌小型！靚妹，細細粒容易食呀，去馬啦！」超哥又好興奮咁叫我齊齊望女喇！「師傅，呢期你好唔掂咩？幾時做埋扯皮條架你！？」「無法，要儲錢買條鯨魚尾俾你亞嫂，要咁大先夠裝。」「…超賤囉你！哈哈哈～」See？！有靚景、有糧出、有嘢，仲有個咁好玩嘅大佬，呢份工去邊度搵？

其實件制服算係幾通爽，但大熱天時真係會堅熱。但無法，唔著啲人又唔知你係乜水。所以大家都會各出其謀去令自已舒服啲。好似超哥咁，坐更亭或者出去撐艇仔時，會博冇人見到而拎起件衫，露出個肚腩。我作為一個女性就最慘，因為係制服下面重要著多件泳衣，真係唔熱死都焗死。不過我都算精靈，我唔會著一件頭係入面架，識著梗係著two pieces，去廁所都方便啲呀！呢日我決定唔坐。襯住唔算好曬，我決定係沙灘行下…sorry，巡下。見係閒日人少啲，又已經差唔多3點，應該無人會放蛇或者投訴啩。我一邊巡，一邊偷偷地學超哥咁拉高件制服，再係側邊綁個結，變成露腰裝，俾條腰抖下氣。戴住副超，梳住條高馬尾，露腰，短褲，踢住對拖，係的確會引嚟嗰啲，唔知點解閒日下午會唔駛返工，仲走嚟曬太陽嘅鬼佬垂青。成日係到望住晒，有個仲吹埋口哨㖭。可惜我當緊更，唔係我實送隻中指俾佢。都費事理佢哋，我繼續我一個人嘅沙灘漫步。有得揀，我當然唔會想一個人自己行沙灘。但係緣份呢啲嘢，真係強求唔嚟。尤其係我哋呢啲pure，有時真係好難掌握究竟對方係咪都係自己人。算啦！有啲嘢真係控制唔到咁多。好彩呢日人少少，個灘有咩咦郁一眼都望晒。巡埋樹蔭個邊，就可以返去休息室。點知行到近樹蔭個邊時，我突然聽到自己右後方傳嚟一下女子嘅叫聲。我立刻轉身一望，咦？！奇怪，無人喎。可能係自己聽錯啦。我正想轉身繼續巡邏，點知又再聲到女人嘅叫聲。立即轉身，又係一個人都冇！唔通曬得制，搞到我有幻聽！？都係嗱嗱淋走好喇…一轉身，身後又傳嚟女叫聲，今次啲聲音仲有啲…淒厲。唔係啩！日光日白唔係咁猛嘛？！唔係咁猛啩？！咪住！諗諗下，宜家都算正午呀，同埋呢頭都從來冇聽過有啲咩鬼故或者怪事。唔通真係有人出咗事？我膽粗粗咁向住啲聲音來源行過去，繞過幾棵樹，我係一棵大樹邊見到啲嘢。係…係一隻人腳瞓咗係地呀！係一隻著住人字拖嘅人腳，唔係一對呀！望真啲，呢隻係女人腳嚟架。點算呀？！係咪肢解案呀？係咪要報警呀？？等…等陣，點解隻腳會郁嘅？咦？！啲人聲又嚟喇！嚟到呢個位，我點都要再行前幾步先可以再睇得多啲。咦！咦！！咦！！！仲有另一隻腳架！！係個完整嘅人抱住咗自己一隻腳呀！頂！！！無啦啦，呢到又多樹，點解會有條女坐係地下㗎？「…」為咗保持我嘅專業態度，我點都要和藹可親咁去講嘢㗎啦。「小姐，你無事呀嘛？！」坐係地下嘅個隻女鬼…個位短髮小姐聽到有人講嘢，就立刻抬起個頭，用充滿期待嘅眼神望實我:「我…我扭親隻腳，好痛呀～」救人要緊，都唔得閒望清楚佢個樣，就嗱嗱淋走埋去，半跪係佢面前:「唔駛驚，我係救生員，我幫你檢查下先。放鬆，慢慢俾隻腳我。」一邊講，一邊慢慢幫佢檢查:「放心…應該無骨折，可能係扭親啫。嗱！我哋個休息室係前面，我扶你去嗰到先。你手手腳腳都擦傷咗，我同你處理啲傷口，同紥住隻腳先。」俯身上前，雙手捉住佢兩隻手臂，慢慢拉佢起身。佢又好自然咁一手搭落我膊頭，順勢向前傾，借力企起身。佢成個人就好自然不過地，挨咗落我嘅懷抱到。一陣太陽油嘅椰香味，加上淡淡嘅髮香，就係咁飄咗入我嘅鼻腔。香味…8分。我俾佢搭住我膊頭借力，而我就一手攬住佢條腰。隔住佢件沙灘背心，我嘅手感講我知佢算係身材均勻又帶少少肉地，加上頭先見過佢對長腿，嗯！身材，9分。「小姐，扶住我，我同你慢慢行，休息室係前面好近㗎咋。」佢低住頭輕輕點咗一下。「唔該晒你…呀！痛！」衰鬼，又叫得幾銷魂喎。聲音，8分。暫時聲音畫面都冇問題，等我抽下水先！

話就話抽水啫，實質咪又係好專業咁扶實佢。我哋開始慢慢行。而可能因為我比佢高少少，我哋嘅姿勢，由本來佢搭住我，變成我右手攬住佢條腰，佢雙手就好用力咁捉實我嘅左前臂，當咗係拐杖咁握實，再一步一步咁行。所以宜家我某程度，就好似隻蟹咁打橫行。原來打橫加埋一步一步行，係好攰架喎。不過塞翁失馬，焉知非福。就係因為我要面向住佢咁行，我先有機會望清楚佢嘅側面。佢嘅頭髮啡啡地色，長度大約…好似梁詠琪嗰隻短髮，係清爽但girly嘅短髮。左耳帶咗隻細細粒嘅紅色耳環，加上小巧白皙嘅耳珠，同尚算精緻嘅側面，係佢過耳嘅短髮半遮半掩之下，真係好引人犯罪。「嗯…痛！」少女一再叫痛，啲叫聲真係搞到我心癢癢。「你係咪好辛苦呀？就到架喇！一係你坐係到等我，我去搵人嚟幫手？」見佢滿頭大汗，眼泛淚光，真係我見猶憐呀～點知佢一手捉實我，係咁搖頭:「唔好呀！唔好走！」Hey baby！你咁樣，好易引爆我嘅獸性架喎。「咁…」我暗暗深呼吸咗啖氣。「一係我同你講住嘢，分散你注意力啦！」「嗯…」啲眼淚係對眼入面係咁啷，好想伸手幫佢抹呀～「你自己一個人嚟？」我都唔算求其搵啲嘢講架，一陣我都要幫佢搵返啲親戚朋友，通知佢哋㗎。「嗯…」又係點頭。「我放假，見今日好天，咪諗住嚟曬下太陽囉。」「你又會走咗去樹蔭個邊嘅？」「頭先曬曬下又覺得太熱，咪諗住行去樹蔭個邊坐。行到埋去我俾樹上嘅蟬聲吸引住，掛住向上望，就俾啲樹根kick親喇。」「哈～蟬聲都可以咁吸引你，你都幾好奇寶寶。」「好彩你咁啱巡到嚟。我有叫過救命㗎，但可能太細聲，無人聽到咋。我真係以為我要死係到呀…」「咁你又會唔會誇咗啲呀？哈哈～」「點知啫，我又無帶電話係身。」「一陣幫你通知屋企人啦，你叫咩名呀？」「我叫Jacqueline…呀！痛！！」見到Jacqueline佢咁痛苦，我都唔好意思要佢行咁多路。抬頭見離休息室唔算太遠，就決定要做啲失儀事！我決定放大喉嚨，向住休息室方向大叫:「喂～阿明，出嚟幫手呀！！」可能我叫得真係太大聲，又或者太過出奇不意，懷中嘅女仔佢呆咗咁望住我。「哈～Sorry呀，嚇親你。」明明對住佢都算溫柔，轉頭見到慢跑緊過嚟嘅阿明，我立刻變臉大師上身:「快啲啦！你下身機能退化呀？跑咁慢？！」等到安置好Jacqueline坐係休息室之後，我就好型咁拎住個急救箱，開始先同佢處理咗啲小傷口。「放心，你對手同膝頭都只係擦傷咗小小，洗完傷口就無咩事架喇！」我一直都低頭專心咁檢查緊Jacqueline嘅手手腳腳。「阿明哥仔呀，你係咁望住我哋兩個靚女冇用㗎喎，不如你幫手去樹蔭個邊拎返小姐啲嘢返嚟，同轉頭打俾佢屋企人叫佢哋嚟接佢好過啦！唔該！」最後句唔該，我係抬起頭望住阿明，重要笑住咁同佢講。亦都好順利地電到佢暈得一陣陣，嗱嗱淋就跑咗出去囉。成個休息室宜家只係剩底我同Jacqueline。雖然我同佢洗傷口時都有抽佢少少水，摸下佢手仔咁，但基本嚟講我都算係正人君子㗎喇。處理好晒佢啲小傷口，我就半蹲咗喺佢前面，想幫佢檢查下扭親嘅地方。我慢慢托起佢隻左腳，好順勢咁就放咗係我個大脾到，一心諗住同佢檢查清楚啲。就係佢隻腳仔掂到我大脾個刻，佢好似觸電咁，好快就想縮走隻腳。同一時間我又好自然咁捉實佢小腿，唔俾佢郁:「唔駛驚，俾我同你檢查清楚啲！」就係呢瞬間嘅一拉一扯，佢嗰幾隻好得意嘅腳指，就好唔為意咁撩咗我條腰幾下。 除咗有啲痕，我覺得更加有啲好奇妙但又唔識形容嘅感覺。再次放好佢隻腳上我大脾，我就好專業，一臉認真咁同佢檢查，將佢隻腳掌同腳踭左按按右㩒㩒，不時問下佢「痛唔痛？」、「呢到覺得點？」。雙手游走係佢腳掌至小腿之間。唔知係咪聽錯，有時我會隱約聽到佢「嗯」一聲。唔係叫痛嘅聲音，而係好似…好舒服咁嘅叫聲。

我一直都好專心一致咁工作…ok，我認我有分咗三秒心去望佢隻腳…之但係我都係好認真咁做緊嘢㗎喎！就喺我好細心咁幫佢用繃帶包紥實隻腳，最少可以幫Jacqueline減輕少少痛楚時，突然我feel到有人搞緊我個頭！好自然嘅反應，我抬高頭望一望。竟然俾我見再…Jacqueline呆咗咁望住我，而佢隻右手就吊住咗係半空，位置差唔多就喺我頭頂。呢刻就好似俾人定咗格咁，我同佢都停咗大家本來嘅動作，兩個都呆咗咁望住對方，可以話係…四目交投。氣氛微妙得嚟又有啲尷尬，直到…「Sailor！」妖～點解啲劇情永遠都咁老土 㗎？成日喺啲唔應該嘅時候，就有啲唔應該出現嘅人嚟阻頭阻勢！我從未試過咁想煎巴呢個明哥仔！！「呢位小姐啲嘢我拎咗返嚟啦。小姐，麻煩你check下，睇下有冇嘢唔見咗？」「哦…哦～」Jacqueline尷尷尬尬咁望咗我一眼，好細聲咁講咗句:「你…你剛剛頭髮上面有塊葉，我幫你拎走咗。」「哦～唔該你。」我好自然咁摸摸自己個頭。Jacqueline再係阿明到接過自己啲嘢，又好快咁望咗兩眼: 「嗯…我諗都喺齊到，唔該晒你。」「唔駛客氣～」我發現每逢有靚女同阿明講嘢，佢都會自我感覺超級良好。「嘻嘻…呢啲份內事啫。呀！係喇，你有冇屋企人嘅電話？我幫你打俾佢哋，叫佢哋嚟接你啦！係喎，咁點稱呼你呀？」「阿明呀，你一輪嘴咁，叫人點答呀？」抄人牌啲橋咁小學雞，真係教你都費事。「不如你出去睇下超哥有冇嘢要幫手啦。呢到有我得㗎喇。」「吓？！但係…」「唔該你啦～」拉高尾音呢招，對呢啲毒男堅work。總算叫打發咗個好煩嘅阿明走。成個休息室，宜家就只係得返我同Jacqueline。望真啲，頭髮清爽嘅佢，硬朗嘅眉宇間帶住啲溫柔，鼻高高咀仔細細。望落應該同我差唔多大，20頭啦～著住背心短褲嘅佢，唔算肥，但亦都唔係瘦到成條柴咁。同我摸到嘅手感一致，佢叫做有啲肉地。佢成個package，完全係我杯茶。不過問題係，唔知佢係孿定直; 就算係孿，都仲要唔知會唔會只好個啲TB！唉～同完直仔爭，仲要同TB爭，真真係pure嘅悲歌呀！！宜家更加好衰唔衰，阿明走咗之後我哋再冇乜講嘢，成間休息室靜到死，好鬼尷尬。「…嗯…」終於同佢包紥完，我局住要做先出聲嗰個。「搞掂㗎喇。不過宜家都只係暫時性，你最好就係去睇下醫生，照一照X光。」「哦…唔該你呀Sailor！」佢把聲真係好溫柔。咦！？咪住…「你…你點解知我個名嘅？」「吓？！你個同事頭先衝入嚟，我聽到佢係咁叫你。」「啊～原來係咁。哈哈哈…我以為你起咗我底添！」「點解要起你底呀？」「哈哈哈！無嘢，我亂講啫！哈哈哈…」唔通我以為你暗戀我所以起我底，我又講你知咩！唔係陪笑，我唯有搵啲嘢講:「係喎，要打電話俾你屋企人喎！」正想轉身搵個電話俾Jacqueline打，就俾佢叫住咗:「唔駛喇！」「唔駛？！但你咁樣，自己一個唔得㗎喎！」我真係有啲擔心。「呀…我啲屋企人全部唔係到㗎喇！」 誓估唔到，Jacqueline會彈咗句咁嘅嘢出嚟。「吓？！呀…Sorry呀！」我都唔知俾咩反應好喇。「呀…唔係呀！我意思係…我啲屋企人全部唔係香港。」「啊！！真係俾你嚇鬼死！講好啲呀嘛。」「嘻嘻～Sorry囉。」「算啦！咁你有冇咩朋友可以嚟接你㗎？」「嗯…都冇！」「嘩！你喺香港都冇人冇物，你自己一個人過嚟㗎 ？嚟旅行？小心啲好喎。」「嗯～其實我嚟係…」Jacqueline欲言又止，真係有啲奇怪。

「嗯～其實我…」Jacqueline吞吞吐吐咁，有啲古怪。「其實你唔想講，可以唔講㗎。」我開始覺得呢個人有啲奇怪，對呢個人有啲戒心。「我只不過係八卦啫。」「我…」「得㗎喇。萍水相逢，其實你真係唔需要俾我知咁多嘢。」 我擺明落緊後閘啦。「如果你冇人call到，咁一係我幫你截架的士，車你去睇醫生啦。」都唔等佢有咩反應，我就轉身行咗去工作枱到，拎起個對講機，召喚遙遠嘅超哥嚟幫手。同超哥一齊扶住Jacqueline等的士。唔知點解我同佢好似陌生咗好多，兩個人除咗冇咩點講嘢，更加係叫冇咩交流，結果成個氣氛都勁尷尬。「呀…係呢，小姐，你知唔知去邊到有醫生睇？！」超哥好明顯係冇嘢搵嘢嚟講。「我…」Jacqueline都feel到超哥嘅無聊。「你咁八婆做咩啫？」我嘗試幫Jacqueline解圍。「快啲幫手截車啦～」「其實點解我哋唔幫小姐call Uber 或者的士？」大佬，你係咪玩嘢呀！？我啤咗超哥一眼:「咁八要知人哋去邊做咩啫？去截車啦！」可能就係語氣重咗啲，超哥真係笠晒水，走去前面截車。又再次得返我哋兩個，兩個人都望向唔同嘅方向，左顧右盼，好明顯大家都喺度迴避施緊大家。「Sailor。」佢忍唔住先開口。「其實…其實係咪我頭先講錯嘢呀？」「吓？！」嘩！連我自己都覺得呢個“吓”好虛偽。「冇呀！你邊有講錯嘢，關咩事啫。」「咁點解你…」Jacqueline一臉委屈。唔得！千其唔可以心軟呀！「咩點解？冇得點解過喎！咁我都係做嘢啫。總之你自己小心啲啦！」算啦朋友，我真係唔想糾纏落去啦！咁大個女，我從未試過咁恨有個男人喺我身邊。超哥呀～你快啲返嚟啦！話說嗰位姐姐仔扭親腳，都已經係幾日前嘅事。嗰日，就係我最無奈嘅嗰一刻，超哥就好似一個白馬王子咁，坐住個紅色彩雲…sorry，係紅色的士，好型咁由遠處飄到埋嚟救駕。 我拿拿淋送咗Jacqueline上車，都唔俾機會佢同我講多一句，就叫司機大佬小心駕駛，同埋好狠咁幫佢閂咗道門，目送住佢遠離。唉～緣份呢啲嘢，真係強求唔嚟。不過算好彩嘅係，我同Jacqueline都只係得兩個零鐘嘅緣份，所以即使最後冇任何事發生，都真係唔會hurt得去邊。到我真心相信我同佢係有緣冇份嘅時候，個天又開始玩嘢…話說呢日悶悶地，我就約埋我個死黨，諗住去Silence坐下。我哋成班朋友都叫佢做鬆弛熊，原因好簡單，就係因為佢個中文名叫宋玉紅，加上佢口頭禪成日都叫人relax，自不然由中學開始，我哋個個都叫佢做鬆弛熊。亞熊同我一樣，都係lesbian，都係pure。所以係成班同學入面，我同佢算係最多嘢傾。其中一樣我同佢都好相近嘅，就係大家都一致認為Silence老闆娘阿靖，真係好靚好有型。最近見到佢同另外一個女仔係埋一齊，個名好似叫阿Taz，我哋都登佢哋開心。講返我同阿熊上Silence嗰晚，本來我哋自己自成一角，坐埋一二便喺度吹水，咁當然都有下女啦。就係我哋吹咗差唔多成粒鐘嘅時候，阿熊突然雙眼發光。佢嘅雷射眼，係由門口一路追射到吧枱，全程無鬆懈過。「喂！緊咩呀？開心share好喎！」我嘗試跟從住阿熊嘅目光去望，可惜今晚人太多，我真係望唔到啲咩。「吧枱，11點，8分。」就憑著我對阿熊嘅了解，以及佢個流曬口水嘅樣，我竟然可以get到佢要六個字點解。我嘗試將我嘅視線越過人群，望向11點方向嘅吧枱。竟然，俾我見到佢…
短甜系列 - Summer Lover